ประกาศธนาคารแห่งประเทศไทย เรื่อง การเป็นกรรมการในบริษัทลูกหนี้ของกรรมการและผู้บริหารระดับสูงธนาคารพาณิชย์

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง
การเป็นกรรมการในบริษัทลูกหนี้ของกรรมการ
และผู้บริหารระดับสูงธนาคารพาณิชย์
------------------

                        การให้สินเชื่อของธนาคารพาณิชย์บางกรณี  แก่บริษัทจำกัดที่มีกรรมการหรือผู้บริหาร
ระดับสูงตั้งแต่ตำแหน่งผู้ช่วยกรรมการผู้จัดการใหญ่ของธนาคารพาณิชย์นั้นเป็นกรรมการอยู่ด้วย
ไม่ว่าจะกระทำโดยสุจริต  หรือเพื่อดูแลกิจการลูกหนี้  บางครั้งอาจขาดการวิเคราะห์ตามที่ควร
จะเป็น 
อาจถูกมองว่ามีการเอื้ออำนวยผลประโยชน์แก่กัน
จะด้วยเจตนาหรือด้วยความเกรงใจใน
กรรมการร่วมก็ตาม 
แต่ข้อเท็จจริงที่เกิดขึ้นแล้วก็คือ 
คุณภาพของลูกหนี้โดยทั่วไปรวมทั้งกลุ่มนี้
จำนวนหนึ่งไม่เป็นไปตามมาตรฐาน  และกลายเป็นลูกหนี้ที่ไม่ก่อให้เกิดรายได้ซึ่งเป็นภาระของ
ธนาคารพาณิชย์ซึ่งย่อมไม่เป็นผลดีต่อระบบสถาบันการเงินเพราะทำให้เกิดความเคลือบแคลงใจ
ในผู้บริหารธนาคารพาณิชย์รวมทั้งอาจถูกกล่าวหาได้ว่าการพิจารณาสินเชื่อแก่ลูกค้าทั่วไปจะไม่ได้
รับการปฏิบัติโดยเท่าเทียมกัน  ดังนั้น 
เพื่อพิทักษ์รักษาผลประโยชน์ของประชาชน  อาศัยอำนาจ
ตามความในมาตรา 22 (8)   แห่งพระราชบัญญัติการธนาคารพาณิชย์ พ.ศ. 2505  ซึ่งแก้ไขเพิ่มเติม
โดยพระราชกำหนดแก้ไขเพิ่มเติมพระราชบัญญัติการธนาคารพาณิชย์
พ.ศ. 2505  พ.ศ. 2528
ธนาคารแห่งประเทศไทยออกข้อกำหนด ดังต่อไปนี้
                        ข้อ  1 
ให้ธนาคารพาณิชย์ทุกธนาคารระงับการให้สินเชื่อแก่บริษัทจำกัด  ที่มีกรรมการ
ร่วมกับธนาคารพาณิชย์นั้นรวมทั้งให้ทยอยลดยอดคงค้างสินเชื่อลงจนมียอดคงค้างไม่เกินอัตรา
ที่กำหนดใน (1) 
หรือดำเนินการให้ผู้ถือหุ้นของบริษัทจำกัดถอดถอนกรรมการร่วมนั้นจากการเป็น
กรรมการบริษัทจำกัด 
เมื่อบริษัทจำกัดดังกล่าวมีลักษณะอย่างใดอย่างหนึ่ง  ดังต่อไปนี้
                        (1)  มีสินเชื่อคงค้างกับธนาคารพาณิชย์นั้นสูงกว่าร้อยละ
50 ของส่วนผู้ถือหุ้นของบริษัท
จำกัดนั้น 
หรือสูงกว่าร้อยละ 25 ของยอดหนี้สินรวมของบริษัทจำกัดนั้น  หรือสูงกว่าร้อยละ 5
ของเงินกองทุนชั้นที่ 1
ของธนาคารพาณิชย์นั้นจำนวนใดจำนวนหนึ่งแล้วแต่จำนวนใดจะต่ำกว่า
                        (2)  มีกรรมการหรือผู้บริหารระดับสูงตั้งแต่ตำแหน่งผู้ช่วยกรรมการผู้จัดการใหญ่ของ
ธนาคารพาณิชย์เป็นกรรมการและผู้ถือหุ้นมากกว่าร้อยละ 1.0
ของจำนวนหุ้นที่จำหน่ายได้แล้ว
ทั้งหมดของบริษัทจำกัดนั้น
                        ทั้งนี้ 
ข้อกำหนดดังกล่าวข้างต้นไม่บังคับถึงบริษัทจำกัดที่มีกรรมการหรือผู้บริหาร
ระดับสูงของธนาคารพาณิชย์เป็นกรรมการร่วมอันเนื่องจากการปรับโครงสร้างหนี้ตามหลักการ
ปรับปรุงโครงสร้างหนี้ของธนาคารแห่งประเทศไทย
                        อนึ่ง 
การเป็นกรรมการหรือผู้บริหารระดับสูงตั้งแต่ตำแหน่งผู้ช่วยกรรมการผู้จัดการใหญ่
ของธนาคารพาณิชย์มีความสำคัญยิ่งยวด  ผู้ได้รับเกียรติดังกล่าวจึงควรอุทิศความรู้ความสามารถ
และเวลาให้แก่ธนาคารพาณิชย์นั้นๆ  อย่างเต็มที่ไม่ควรเป็นกรรมการในบริษัทจำกัดอื่นหลายแห่ง
จนเกินพอดี  
ซึ่งธนาคารเห็นว่าน่าจะไม่เกิน 3
แห่งรวมทั้งไม่ควรเป็นกรรมการที่มีอำนาจบริหาร
งานระดับสูงในบริษัทลูกหนี้โดยเฉพาะอย่างยิ่งในตำแหน่งกรรมการผู้จัดการใหญ่  ดังนั้น  เพื่อให้
การประกอบธุรกิจของธนาคารพาณิชย์และบริษัทลูกหนี้ที่เกี่ยวข้องดังกล่าวเป็นไปโดยเหมาะสม
ไม่ขัดต่อเจตนารมณ์ในการกำกับดูแล 
รวมทั้งลูกค้าโดยทั่วไปยอมรับได้จึงขอให้ธนาคารพาณิชย์
ถือปฏิบัติตามหลักเกณฑ์ที่ได้กล่าวมาเป็นลำดับ  โดยเคร่งครัด
                        ข้อ  2 
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

                                                            ประกาศ  ณ 
วันที่  17  กันยายน  พ.ศ. 2542

หม่อมราชวงศ์จัตุมงคล  โสณกุล      
                                                                                         ผู้ว่าการ
                                                                            ธนาคารแห่งประเทศไทย